"รองนายกฯ วิษณุ" เปิดงานมหกรรมการเงินเพื่อครูไทย ผนึกกำลังสถาบันการเงินออกมาตรการปิดหนี้-ลดดอก สร้างโอกาสที่ดีให้แก่ครูรับเทศกาลปีใหม่
นายวิษณุ เครืองาม รองนายกรัฐมนตรี กล่าวในระหว่างเป็นประธานพิธีเปิดงานมหกรรมการเงินเพื่อครูไทย "Unlock a Better Life" สร้างโอกาสใหม่เพื่อชีวิตครูไทยที่ดีกว่า ณ อิมแพ็ค เมืองทองธานี ว่า เป็นเรื่องที่น่ายินดีที่สามารถจัดงานขึ้นได้สำเร็จ ที่จะช่วยให้นโยบายของรัฐบาลปี 2565 ที่กำหนดให้เป็นปีแห่งการแก้ปัญหาหนี้สินให้ยุติลง ซึ่งกิจกรรมดีๆ เช่นนี้กระทรวงศึกษาธิการ เริ่มจากกรุงเทพมหานครก่อนจะเวียนจัดไปทุกภูมิภาคทั่วประเทศ โดยกำชับหน่วยงานที่เกี่ยวข้องร่วมกันหาทางแก้ปัญหาหนี้สินของครูและบุคลากรทางการศึกษาเป็นพิเศษ ซึ่งได้รับการตอบสนองเป็นอย่างดีจากกระทรวงศึกษาธิการร่วมมือกับสถาบันการเงิน โดยใช้สหกรณ์ออมทรัพย์ครูเป็นฐานในการดำเนินงาน และมีมาตรการต่างๆ ออกมา เช่น มาตรการจำกัดการเป็นหนี้ของครู รายได้หักรายจ่ายต้องเหลือเงินสุทธิอย่างน้อย 30% นอกจากนั้นยังมีมาตรการอย่างอื่นในการช่วยเจรจาปรับโครงสร้างหนี้ ประนอมหนี้ ให้คำแนะนำต่างๆ แก่ครู รวมถึงการให้คำแนะนำในการทำบัญชีออมทรัพย์ การคิดวางแผนการชีวิตในด้านการเงิน รวมถึงการจัดตั้งสถานีแก้ปัญหาหนี้ตามพื้นที่การศึกษาจำนวนมากกว่า 500 แห่งทั่วประเทศ เพื่อให้คำแนะนำช่วยเป็นคนกลางเจรจาประนอมหนี้ ปรับโครงสร้างหนี้ให้ ส่วนผู้ที่มาในงาน 1-2 วันนี้ ก็จะได้รับสิทธิพิเศษหลายอย่างในเรื่องหนี้ ที่มีสถาบันทางการเงินหลายสถาบันพร้อมเจรจาตั้งโต๊ะพูดคุยเพื่อแก้ไขปัญหาหนี้สินครู เป็นโอกาสที่ดีที่เพื่อคุณครูและบุคลากรทางการศึกษาขณะที่ น.ส.ตรีนุช เทียนทอง รัฐมนตรีว่าการกระทรวงศึกษาธิการ (รมว.ศธ.) เปิดเผยว่า ปัจจุบันมีครูกว่า 900,000 คนทั่วประเทศที่มีปัญหาหนี้สิน หรือประมาณ 80% มีหนี้ครูรวมกัน 1.4 ล้านล้านบาท เจ้าหนี้รายใหญ่ที่สุดของครูคือสหกรณ์ออมทรัพย์ครูร้อยละ 64 รองลงมาเป็นธนาคารออมสินร้อยละ 25 กระทรวงศึกษาธิการจึงได้จัดงานมหกรรมการเงินเพื่อครูไทยขึ้น เพื่อขยายผลการแก้ไขปัญหาหนี้ครูและบุคลากรทางการศึกษา โดยใช้สหกรณ์ออมทรัพย์ครูเป็นต้นแบบ อีกทั้งได้รับความร่วมมือจากสถาบันการเงินและสหกรณ์ออมทรัพย์ครูทั่วประเทศ ร่วมไกล่เกลี่ยหนี้สินที่ถูกฟ้องร้องดำเนินคดีหรือถูกบังคับคดีทางกฎหมาย รวมถึงผู้ค้ำจำนวนกว่า 15,000 ราย เพื่อเสริมสร้างความรู้ทางด้านการเงิน การวางแผนการเงินการลงทุน และการบริการการจัดการแก้ไขปัญหาหนี้ครู และเสริมสร้างวินัยการบริหารจัดการทางการเงินขณะที่ภายในงานมีบริการไกล่เกลี่ยหนี้ บริการวางแผนกู้ยืม บริการวางแผนการเงินและการลงทุน เพื่อให้คำแนะนำให้ความช่วยเหลือข้าราชการครูและบุคลากรทางการศึกษาที่ได้รับความเดือดร้อนทุกกลุ่มได้เข้าสู่กระบวนการไกล่เกลี้ยหนี้ ปรับโครงสร้างหนี้ การหาข้อตกลง ข้อยุติการบังคับคดี ที่ตั้งใจนำข้อเสนอพิเศษเช่น บูธกองทุนข้าราชการบำเหน็จบำนาญข้าราชการ (กบข.) จัดบริการตรวจสุขภาพทางการเงิน การให้คำปรึกษาการบริหารภาระหนี้สิน บริการวางแผนการออมเพิ่ม การวางแผนลงทุนที่เหมาะสม โดยนางศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ หรือ กบข. กล่าวว่า ผลตอบรับวันแรกนี้พบว่าสมาชิกส่วนใหญ่สนใจออมเพิ่ม และการออมต่อหลังเกษียณ ซึ่ง กบข.มุ่งเน้นให้คำปรึกษาแนะนำเรื่องการออมควบคู่กับการบริหารหนี้สื้นเพื่อเป้าหมายหลังเกษียณ ตั้งเป้าเน้นให้ความรู้ความเข้าใจปัญหาหนี้สิน วิธีการแก้ปัญหา ซึ่งการให้หลักคิดจะนำไปสู่หลักปฏิบัติขณะที่คุณครูที่มาร่วมมหกรรมการเงินเพื่อครูไทย ต่างบอกเป็นเสียงเดียวกันว่าเป็นงานที่มีประโยชน์กับครูเป็นอย่างมาก พร้อมเชิญชวนคุณครูและบุคลากรทางการศึกษาไม่ควรพลาดงานดีๆ เช่นนี้นอกจากนี้ภายในยังมีการบรรยายในหัวข้อต่างๆ อาทิ จัดการเงินดี Happy แน่นอน ,ปลดล็อกหนี้ครูไทย บันไดของความสำเร็จ" กิจกรรมการติดอาวุธความรู้ทางการเงิน หลักสูตร "รู้คิดพิชิตหนี้และรู้ทันภัยการเงิน" และ "ถอดบทเรียนแก้หนี้ วางแผนให้ดีก็ลงทุนได้" สำหรับครูและบุคลากรทางการศึกษาที่สนใจร่วมงานได้จนถึงวันพรุ่งนี้ (18 ธ.ค.) ตั้งแต่เวลา 10.00-17.00 น. ณ ฮอล์ 5 อิมแพ็ค เมืองทองธานี จังหวัดนนทบุรี